BOf/27.11.2019

**Justisdepartementet v/Hilde Marit Knotten**

**Innspillsmøtet om ny handlingsplan mot vold i nære relasjoner 28. nov. 2019**

1. **Helhetlig og samordnet politikk**

Vi har nettopp markert 25. november som er FNs internasjonale dag for avskaffelse av vold mot kvinner. Den ble markert over hele verden. Norge har forpliktet seg til FNs bærekraftsmål der det i pkt. 5 Likestilling mellom kjønnene står i pkt 2

*«Avskaffe alle former for vold mot alle jenter og kvinner, både i offentlig og privat sfære, herunder menneskehandel, seksuell og annen form for utnytting.»*

Utviklingsministeren følger opp bærekraftsmål pkt. 5.3 og har nylig lagt fram en strategi mot skadelig praksis, dvs barneekteskap, kjønnslemlestelse og preferanse for gutter.

Dette blir den femte handlingsplanen mot vold i nære relasjoner. Den trengs – og vi er glad for at departementet og dens Avdeling for kriminalitetsforebygging går i gang på nytt.

Vi vet allerede ganske mye. Etter den forrige planen har departementet finansiert et forskningsprogram i regi av NKVTS og Velferdforskningsinstituttet NOVA. Med flere større og mindre prosjekter framskaffes et betydelig kunnskapsgrunnlag om hvor og hvorfor vold utøves, hvordan det kan forebygges, hindres og straffes, hva som virker, og hva som ikke virker. Når programmene avsluttes, håper vi at det lages en ny «state of the art» - vel 10 år etter forrige oversikt, der de samlede resultater tydeliggjøres. Om et år får vi også en grundig rapport om partnerdrap.

Vi vet at det er flest menn som bedriver vold; og at den bedrives mot kvinner, unge jenter, barn og mot andre menn – og mot skeive. Vi vet også at også noen kvinner er voldelige mot menn og barn. Vi vet at det er like mange kvinner på krisesentra rundt om i landet som det var for 20 år siden, og at en god del av dem er kvinner som norske menn har tatt med seg fra andre land fordi de trodde utenlandske kvinner skulle være lettere å tukte enn norske.

Noe av det viktigste som har skjedd her i landet de siste 10-20 år (eller kanskje 40-50 år), er endring av mannsrollen. Menn tar i mye større grad enn før medansvar for små barn, helt ra de er født, og menn har blitt langt mer vant til å ha ektefeller som jobber, og ha kvinner som kollegaer – og også i noen grad som sjefer. Dette er en gledelig utvikling, som kvinnebevegelsen har støttet, men dette gjelder ikke for alle.

Vi trenger å vite mer om menn. Særlig om menn og makt. Om menns bruk av makt, og menns behov for kontroll. Og om menns trang til bruk av vold når de føler at deres makt trues, eller at de faktisk mister kontroll. Deres problemer med å dele makt, med å samarbeide på lik fot – eller å tåle at kvinner og jenter og andre som står dem når, velger uavhengighet, velger andre partnere eller går egne veier.

Mange instanser, institusjoner og organisasjoner arbeider med spørsmål om vold i nære relasjoner, de vet mye og gjør en god jobb. Men de kunne trenge mer ressurser og bør dekke større del av landet. Det gjelder stiftelsene Alternativ til vold, Dixi Ressurssenter mot voldtekt og det gjelder krisesentrene som absolutt bør dekke større del av landet. Det gjelder flere medlemmer av Norges kvinnelobby som deltar her i dag, som MiRA [– Ressurssenter for kvinner med minoritetsbakgrunn](http://www.mirasenteret.no/) og JURK og det gjelder Samisk KvinneForum, som departementet nylig har snakket med på Sametinget. Det gjelder også gjelder flere av kvinneorganisasjonene som Kvinnefronten, Kvinnegruppa Ottar og Norsk Kvinnesaksforening som ikke har fast ansatte i det hele tatt. Med mer midler til noen ansatte kan de gjøre langt større innsats enn i dag.

I vår la Justisdepartementet fram en handlingsplan mot voldtekt. Bra det; vi trenger handlingsplaner. Men den planen var uten mål og uten penger og den ga fra seg oppfølging til Politidirektoratet. Når alle skal gjøre alt raskere og bedre med bedre kunnskapsgrunnlag, trengs mer penger, flere folk og god oppfølging. Slik må det være med denne nye handlingsplanen mot vold i nære relasjoner.

Norges Kvinnelobby vil derfor be om at den nye handlingsplanen vil være klar og tydelig på følgende punkter:

* Hva, hvem og hvorfor er problemet – hvilken kunnskap har forskningen gitt
* Hvilke mål ønskes oppnådd i kommende periode
* Hvor mye mer økonomiske og personalmessige ressurser trengs
* Hvordan kan faglige stiftelser og frivillige organisasjoner delta i arbeidet
* Justis- og beredskapsdepartementet må selv stå for oppfølgingen

**For Norges Kvinnelobby**

**Bjørg Ofstad**

**nestleder**

*Norges kvinnelobby er en paraplyorganisasjon for følgende organisasjoner:* [*Internasjonal kvinneliga for fred og frihet*](http://www.ikff.no/)*,* [*Juridisk rådgivning for kvinner*](http://www.jurk.no/)*,* [*Krisesentersekretariatet*](http://www.krisesenter.com/)*,* [*Kvinnefronten*](http://www.kvinnefronten.no/)*,* [*Kvinnegruppa Ottar*](http://www.kvinnegruppa-ottar.no/)*,* [*Kvinneuniversitetet i Norden*](http://www.kvinnor.no/)*,* [*MiRA – Ressurssenter for kvinner med minoritetsbakgrunn*](http://www.mirasenteret.no/)*,* [*Norsk Kvinnesaksforening*](http://www.kvinnesak.no/)*,* [*Norske kvinnelige juristers forening*](http://www.nkjf.no/)*,* [*SNF-Sámi NissonForum/Samisk KvinneForum*](http://www.saminissonforum.org/)*.*